Soolapuhumine või tõeline ravi: kohalikud ravitsejad ja imetegijad - Kirev elu - Elu24
Soolapuhumine või tõeline ravi: kohalikud ravitsejad ja imetegijad
8. detsember 2017, 7:00
kas tunned neid nõidu ja ennustajaid?
Kuidas saab see ikka nii olla, et Eesti suurune väikeriik on nii pungil igasugustest imeravijatest, selgeltnägijatest, tulevikuennustajatest ja teadjanaistest - et tundub, nagu oleks kogu maailma esoteerika end koondanud piskusse Läänemere äärsesse rahvakildu?
Kes meist ei teaks Kaika Lainet, Vigala Sassi, Gunnar Aarmat või teisi nüüdseks meie hulgast lahkunud autoriteetseid teadjaid või ravitsejaid.
Nende tegutsemise aegadel polnud selgeltnägemine veel suurmood.
Kuid imetegijate-nõidade-šamaanide rohkus, mis Eestis täna valitseb, on pehmelt öeldes segadust tekitav.
Kes nad on? Kuidas soolapuhujat tõeliste võimetega inimesest eristada, just see on miljoniküsimus.
Kõige täpsemalt on teema kokku võtnud Lõunalehele intervjuu andnud režissöör Valentin Kuik. Tema 1986. linastunud filmis «Keskea rõõmud» ju kaks autotäit pealinlasi Lõuna-Eestisse imeravitseja juurde sõitsid.
«Teate, kõige lihtsam on loota imet,” on Kuik öelnud. „Mitte muuta oma elulaadi, mitte näha vaeva. Kõige lihtsam on sõita kellegi juurde, kes aitab kaalust alla võtta või vererõhku alandada; kes võtab kõik hädad ära. Ma ei välista muidugi, et ka imed on olemas.»
Exeteri nõid toidab oma lähedasi verega. 1579, puulõige.
Teie ees on kirju valik tänaseid imetegijaid - või on nad hoopis soolapuhujad? Kellel nendega isiklikke kogemusi on olnud, ootame tagasisidet.
Vikipeedia annab isiku, nimega Edgar Egipte (64) kohta järgmist infot: on kolmeklassilise haridusega ennustaja.
Märgitakse ka, et mees oli üheks persooniks ETV 1998. aasta dokumentaalses saatesarjas «Kuritöö ja Karistus», alapealkirjaga «Kelm Edgar Egipte». Saade tutvustas meest kui kriminaalkorras karistatud petist, kes müüs inimestele võõrast vara nagu korterid, autod ja muu.
Tuleb tõdeda, et tänane ettekuulutaja Edgar on paljude oma ennustustega ka täkkesse pannud.
Ta on näiteks ennustanud Anu Välbale aastaid ette poja sündi. Samuti on ta täkkesse pannud Grete Kleinile telekarjääri ennustades.
Peeter Võsa juhitud saates «Imeline maailm» ennustas Edgar suhteliselt hiljuti, et Eesti riigi ja rahva hävitab korruptsioon.
Lisaks ütles ta, et tulemas on erakorralised presidendi valimised.
Tuntud ravija Anna Bõstrova ehk Paide Anna.
Paide Anna on ausalt öeldes üks värvikamaid tegelasi Eesti Vabariigis üldse.
Plikatirtsuna sattunud ta tulnukate küüsi, kes olevat Anna kosmosesse viinud. Tulnukad opereerisid naise sõnul tema ajju kolm kalliskivi.
Vähemalt see, millest Anna kõneleb, on sellise kaliibriga, et isegi muinasjutuvestja või ulmekirjanik läheks kadedusest roheliseks.
Samas on Anna Bõstrova väga nõutud ravitseja, kelle juures käib sadu inimesi lähedalt ja kaugelt.
Mõned tema avaldused 2010. ilmunud Õhtulehe artiklist:
«Inimesed on haiged, sest nad on üksikud. Loomadki karjas suhtlevad rohkem. Ma ei mõista, miks räägitakse, et oi, Eesti on nii ilus maa. Kus see Eesti ilus on? Me oleme nii mustas augus!»
«Ilmataat ei öelnud, millal ta tagasi tuleb. Vaat kui euro tuleb, siis läheb rahvas veel vihasemaks.»
«No kuulge! Kui ma oskan rääkida organitega, lilledega... Ega ma luulusid küll näe!»
Võsareporter - Urmas Nurme ehk Kivi-Karla
Omal ajal Moskvas lavastajaks õppinud Urmas Nurme viisid elu keerdkäigud Venemaa avarustesse.
Kiviravi juurde jõudis ta katsetuste kaudu, tervendamise juurde üldse aga tänu ühele nimekale vene selgeltnägijale.
Tervendaja pagasis on Kivi-Karlal ka mustlastelt õpitud ravivõtteid, kuid kombineeritud kiviravi annab tema arust siiski paremaid tulemusi.
Karla näeb inimestest lähtuvat värvilist kiirgust.
Mingisugust meditsiinilist haridust ravitsejal ei ole. Hädalisi ravib ta harilike loodusest leitud kividega, millesse salvestab bioenergiat.
Hannes Vanaküla (51) on Eesti maag ja ravitseja, kes on loonud vaimse koolkonna nimetusega Arengumaagia.
Laiema tuntuse saavutas Vanaküla telesaate «Selgeltnägijate tuleproov» esimeses hooajas osaledes. Saade oli eetris 2008. aastal.
Aastaid nahavärvijana töötanud Hannes Vanaküla oli aga sunnitud ameti päevapealt maha panema, kui saates «Pealtnägija lahati Vanaküla juhitavat kummalist sekti.
Sekti mõnekümne jüngri hulgast lahkunud noored tüdrukud pajatasid, kuidas end valgusjumal Tokrodaks nimetav Vanaküla inimestega manipuleerib ja naiste tervendamiseks nendega seksida tavatseb.
Nõid Alisa näol sai Eesti rahvas endale markantse viimase hooaja «Selgeltnägijate tuleproov» võitja.
Nimelt selgus, et naine püüdis sügise alguses endalt elu võtta ja selle tõttu oli saade paar kuud võttepausil.
Lõpuks osutus seesama ronkmustade juustega «tume nõid» ka saate võitjaks.
Alisa armastab restorane ning maitseelamusi ning on tõelises sõltuvuses meigiasjadest.
Ta väidab, et on veinisõber ja taimetoitlane ja peab kodus kaht endist hulkurkassi.
Nii noore inimese kohta on Alisa veetnud liiga palju aega haiglates.
Ta on postitanud sotsiaalmeediasse võikaid pilte haavadest enda kätel ja jalgadel.
Kaaniravispetsialist Ellen Toom
Kaaniravispetsialist Ellen Toom on Õhtulehele rääkinud kaanide näol on tegemist imetarkade loomakesega, kes saavad täpselt aru, kus inimese murekohad on.
Naise sõnul võib kaane panna kuhu iganes, ka pähe. Või isegi suhu.
«Ma ise panin kaani suhu hambapõletiku peale – sain lahti nii valust kui ka põletikust.»
Selgeltnägija Teresa Mängel
End vabatahtlikuks kulgejajaks nimetav Teresa ütleb enese tutvustuses, et oli kunagi väga suur skeptik kõikide vaimsete teemade suhtes.
(Tõsi, Elu24 mäletab mitte väga kauget aega, kui Teresa butiigist vanalinnas sai osta kalleid brändirõivaid.)
«Nüüd olen parapsühholoog ja vaimse arengu nõustaja,» kirjutab ta enda kohta.
Ta ütleb, et alustas teekonda esoteerilises maailmas 2008. aastal ja valis arenguteeks Venemaa koolkonna ülemaailmsed õpetused.
«Nüüdseks olen ennast koolitanud paljudes erinevates valdkondades ja lõpuks saavutatud oma unistused Moskva Rahvusvahelises Selgeltnägemise ja Energiateraapia Akadeemias.
Kaitsesin oma diplomitöö ja käes on doktorikraad.»
Šamaan Anu Pahka
FOTO: Toomas Tatar / Õhtuleht / Scanpix
Eelmise «Selgeltnägijate tuleproovi» võitja Anu Pahka on end esitlenud kui šamaani, nõida, riituste läbiviijat ja taimetarka.
Ta on öelnud, et tema teine nimi on Anubis.
Anubise kujukese ees põleb alati must küünal.
Õhtulehele antud intervjuus igatses Anu, kes pärast selgeltnägijate saate võitu oma töökoha kaitseväes jättis ja nõidumisele pühendas, et Eestis oleks vägevate inimeste vahel enam koostööd.
Enne valimisi ennustas Anu muu hulgas: «Näen, et Eesti elab varsti läbi mitu suurt kriisi. Need tulevad järgmisel aastal.
Enne, kui midagi muutuma hakkab, peab käima üks suur pauk, tulema kriis, siis saavad asjad minna paremuse suunas.
Ise tuleb hakata tegutsema, mitte loota, et keegi lusikaga putru suhu pistab. Jõujooned võib-olla natuke nihkuvad, kuid üldjoontes jääb kõik samaks. Savisaar ei tule kindlasti tagasi.»
Selgeltnägija Elena Kalda
Elena Kalda
Endine striptiisitar ja tänane selgeltnägija Elena Kalda (47) on öelnud, et ta on rohkem psühholoog kui selgeltnägija.
Ta on pihtinud Õhtulehele, et pole selgeltnägijaks sündinud, vaid on oma võimeid teadlikult arendanud.
Lapsena olevat Elenal olnud kihk surnuid elustada - ei õnnestunud -, ja surnud lemmikloomade kalmistuid rajada.
«Praegu mõistan, miks seda tegin. See oli kustutamata mälestus eelmisest elust.
Mul on alati olnud side surnutega – kas või unenägude kaudu, sest juba lapsepõlvest alates olen näinud unes surnuid.»
Veet Mano ei ole küll Eesti selgeltnägija, kuid tema isik, tegevus ja nimi on meilgi kõvasti kirgi kütnud.
Pärast Venemaa «Selgeltnägijate tuleproovi» saates osalemist meilgi tuntuks saanud ameeriklase kutsusid siia kohalikud Osho järgijad.
Mano hakkas korraldama seminare. laagreid ja turneesid. Seda mitte just kõige väiksemate osaluspanuste eest.
Ka tema erakonsultatsioonidele soovijate hulk oli suur.
Mano teema võttis Kuuuurija saate kõvasti üles ka Katrin Lust, kes püüdis leida seoseid Mano teraapiate ja vaid 28-aastasena surnud tuntud blogija Kadri Luige surma vahel.
Skandaalist alates on Veet Mano Eestit külastanud harvem kui enne seda.